Egy videojátékos szaküzlet szerint nem csak PS4-re jön a Final Fantasy 7 Remake
Egy Sony-exkluzívval kevesebb?
Posted 2019. június 2. 16.27
Kétségtelen, hogy ha ki kellene választanunk tíz olyan játékot, amelyet rengetegen várnak, a Final Fantasy 7 Remake-je előkelő helyen szerepelne. Az eredetileg még az első PlayStationre megjelent klasszikus modernizált változatát szinte a mostani generáció elején, 2015-ben, az E3-on leplezték le, azóta pedig nagyjából nem is hallottunk a múltkori State of Play-t leszámítva. Egy dolog tűnt biztosnak a kasszasiker cím újrájában, méghozzá az, hogy kizárólag PlayStation 4-re érkezik majd. Az írországi GameStop azonban másként tudja, legalábbis erre következtethetünk abból, hogy minden komolyabb csinnadratta nélkül felhelyezték a kínálatukba az Xbox One-os kiadást, mintegy előrejelezvén, hogy az amúgy is hihetetlenül ambiciózus projekt esetén a Square Enix már nem tervezi, hogy akár csak ideiglenes exkluzivitást kapjon rá a Sony. Bár ezt nem tekinthetjük bejelentésnek, gyanítjuk, hogy arra sem kell sokat várni és legkésőbb június 9-én, a Microsoft konferenciáján fény derül majd az esetleges multiplatformmá válásra.
Most, hogy ennyire közeleg az E3, nem lenne meglepő, ha különböző videojátékos viszonteladók lőnék el az összes nagyobb puskaport még a show előtt. Tavaly például a Walmart kanadai részlege leplezett le egy rakás, addig még be sem jelentett címet véletlenül, a dologból azonban az üzlet végül azért jól jött ki: a Bethesda (amelynek a Rage 2-jét hozták nyilvánosságra idő előtt) ugyanis nem begyalulta a kereskedőt, hanem a marketing aktív részesévé tette, sőt, a bolt még külön speciális kiadást is árusíthatott a címből. A jelenség oka elég egyértelmű: a legtöbb kereskedő ugyanis már a hivatalos leleplezés előtt megkapja a listát a Los Angelesben bemutatott címekből, elsősorban azért, hogy amint megtörténik a nagy bejelentés, azonnal elő is lehessen rendelni náluk a portékát.
Forrás: Gamestop Ireland
Hivatalosan mindenesetre továbbra is úgy tudjuk, hogy a valamikor a jövőben debütáló Final Fantasy 7 Remake továbbra is csak PS4-re készül, de az E3 után gyanús, hogy már okosabbak leszünk.